**M2 – ÁLLOMÁSOK FELADATAI**

**1. állomás: *Utazási iroda***

Az európai uniós országok nagy részében nem kell útlevél a belépéshez, de számos országba továbbra is csak útlevéllel juthatunk be. Utolsó utazásunk során, ahol az úticél a Túlvilág, kérhetik tőlünk útlevelünket. A feladatotok, hogy tervezzetek, majd készítsetek egy útlevelet (ha nem tudjátok, mit tartalmaz, keressétek meg az interneten) a túlvilági utazáshoz, majd helyezzétek el azt a tárlat megfelelő dobozára!

---------------------------------------------------------------------------------------------------------------------------

**2. állomás: *Időgép***

Az időgép az evilágból a túlvilágba való átlépést szimbolizálja. Keressetek az interneten különböző időmérő eszközöket, amelyek az idő és a földi élet mulandóságára hívják fel a figyelmet! Nyomtassátok ki a képeket és helyezzétek el a tárlat megfelelő dobozára!

---------------------------------------------------------------------------------------------------------------------------

**3. állomás:** ***Szokás***

Különböző korok, kultúrák temetkezési szokásai, halálról való gondolkodásuk eltérő. Olvassátok el a borítékban talált országok temetési szokásait, gyűjtsetek hozzá képeket, nyomtassátok ki és helyezzétek el a tárlat megfelelő dobozára!

**Temetési szokások a nagyvilágban**

Ahány kultúra, annyi temetkezési szokás. Akad közöttük egészen szokatlan, bizarr, megható, euforikus vagy épp igazán modern is.

Az **USA-**beli New Orleansban jazztemetéseket tartanak. Ez egy igazán különleges afrikai eredetű lelkigyakorlat, amit az elhunyt szerettei és egy jazz-zenekar celebrálnak. A temetési szertartáson gyászdalokat játszanak, a temetés után viszont már hangos, derűs zenére váltanak, hogy megünnepeljék az elhunytat. Szintén innen indult az ökotemetés, amikor a koporsót valamely könnyen lebomló anyagból készítik, vagy a holttestet egész egyszerűen egy ökológiailag lebomló lepellel terítik le, az elhunytat pedig úgynevezett „zöld” temetőben temetik. Sírkő helyett a legtöbben fát ültetnek emlékül.

**Ghánában** egyre nagyobb trend, hogy az emberek úgynevezett fantáziakoporsóba temetkeznek, a koporsók az elhunyt életét hivatottak szimbolizálni. Ennek megfelelően készült már cigarettás doboz, limuzin, repülőgép és sütőtök alakú koporsó is.

**Balin** úgy tartják, hogy a halál nem a végállomás, hanem egy új életszakasz kezdete, éppen ezért a temetés sem szomorú megemlékezés, hanem egy többnapos rituálé, amiben nemcsak a család, de az egész faluközösség részt vesz. A halottat bambuszból, papírból, szövetből épített emelvényen szállítják a halál templomához, a testet pedig a tűz erejével adják vissza az öt elemnek: a földnek, a víznek, a levegőnek, a tűznek és az éternek, hitük szerint máskülönben nem tudna szabadulni a lélek, és kísértetként zaklatná a rokonságot.

**Mexikóban** már háromezer évvel is az volt a szokás, hogy a halottak koponyáját megőrizték, úgy vallják, hogy az az élet és az újjászületés szimbóluma. Halottak napján virágot és élelmet ajánlanak fel a síroknál, aki teheti, énekel és imádkozik.

**Indonézia** egyes szigetein úgy tartja a szokás, hogy az eltávozott addig otthon marad, amíg a temetést meg nem szervezték. Ez gyakran hosszú napokig is eltarthat, addig azonban az elhunyt családja körében marad, asztalhoz ültetik, ételt tesznek elé, és úgy tekintenek rá, mint egy élő betegre. A temetés nagyon látványos és költséges, sok éven keresztül tudják csak visszafizetni. A szertartáson a résztvevők táncolnak, énekelnek és bivalyokat áldoznak fel, hogy azok elvigyék a halott ember lelkét a mennybe.

---------------------------------------------------------------------------------------------------------------------------

**4. állomás:** ***Búcsú(zás)***

Mindannyian élünk át veszteségeket (költözés, szakítás barátokkal, iskolaváltás, nagyszülő, hozzátartozó, házi kedvenc halála), búcsúzás nélkül. Ebben a helyzetben segíthet, ha búcsúképeslapot készítünk. Tervezzetek és alkossatok egyet! Rajzolhattok rá egy kedves emléket, amit az elvesztett személlyel, kisállattal éltetek meg, és írhattok rá kedves búcsúsorokat is, majd helyezzétek el a tárlat megfelelő dobozára!

---------------------------------------------------------------------------------------------------------------------------

**5. állomás: *Ígéret***

A hívő emberek könnyebben el tudják fogadni a halált. Válaszoljatok a következő kérdésekre:

Vajon miért?

Hová és hogy temették el Jézust?

Mit tapasztaltak a sírhoz érkező asszonyok?

Jézus szavai: „Én vagyok a feltámadás és az élet, aki hisz énbennem, ha meghal is él”

Mit mond Jézus magáról?

Mit mond azokról, akik hisznek Őbenne?

Gondoljátok végig Jézus ígéretét! Mi a véleményetek erről?

Rajzoljátok fel az asztalon lévő dobozra a szent sírt és helyezzétek el a tárlat megfelelő dobozára!

 --------------------------------------------------------------------------------------------------------------------------